Cheetahs maak 7 skuiwe vir Skotte | Netwerk24
Cheetahs maak 7 skuiwe vir Skotte
Deur Owen Kock 14 September 2018 14:25
’n Cheetahs-span wat dramaties verskil van die een wat verlede naweek teen die Ospreys in Wallis verloor het, sal Saterdag die Glasgow Warriors in Bloemfontein die stryd aansê.
Die haker Joseph Dweba kry sy kans in die beginspan teen die Glasgow Warriors. Foto: Gallo Images
Die Cheetahs se breier, Franco Smith, het sewe veranderinge, waarvan een posisioneel, aan sy beginspan aangebring vir dié Pro14-rugbystryd.
Die skrumskakel Tian Meyer neem nie net Shaun Venter se nr.9-trui oor nie, maar ook die kapteinskap. Venter het verlede week as leier waargeneem in die afwesigheid van die beseerde Oupa Mohoje.
Die flank Gerhard Oliver is die eerste keer die seisoen in die beginspan ingesluit. Hy vervang Aidon Davis, wat na agtsteman skuif in die plek van die beseerde Jasper Wiese.
Die lenige slot Walt Steenkamp kry sy kans in die opdrafspan, met Dennis Visser wat ter elfder ure nader geroep is as ’n plaasvervanger. Hy vervang Justin Basson, wat longontsteking het, op die bank.
Ook die haker Joseph Dweba word die eerste keer in die opdrafspan aangewend in ’n nuwe voorry saam met Aranos Coetzee en Charles Marais. Hulle vervang onderskeidelik vir Jacques du Toit, Ox Nche en Luan de Bruin.
’n Enkelbesering aan De Bruin gee aan Günther Janse van Vuuren die kans om sy Pro14-buiging te maak. Die Vrystaat-o.21-span se haker, Marnus van der Merwe, kan as plaasvervanger sy Pro14-buiging maak.
Die losskakel Louis Fouché, wat aanvanklik na die Pro14-groep ontbied is, het ’n boarmspierbesering, wat beteken dat Ryno Eksteen op die plaasvervangersbank behou is.
Cheetahs: Malcolm Jaer, William Small-Smith, Benhard Janse van Rensburg, Nico Lee, Rabs Maxwane, Tian Schoeman, Tian Meyer (k), Aidon Davis, Gerhard Olivier, Junior Pokomela, JP du Preez, Walt Steenkamp, Aranos Coetzee, Joseph Dweba, Charles Marais. PLAASVERVANGERS: Jacques du Toit, Ox Nche, Günther Janse van Vuuren, Dennis Visser, Niell Jordaan, Marnus van der Merwe, Shaun Venter, Ryno Eksteen.
Warriors: Ruaridh Jackson, Tommy Seymour, Alex Dunbar, Pete Horne, DTH van der Merwe, Adam Hastings, Ali Price, Adam Ashe, Callum Gibbins (k), Rob Harley, Jonny Gray, Scott Cummings, Zander Fagerson, Fraser Brown, Oli Kebble. PLAASVERVANGERS: George Turner, Alex Allan, D’Arcy Rae, Matt Fagerson, Chris Fusaro, George Horne, Nick Frisby, Huw Jones.
Meer oor: Glasgow Warriors | Pro14 | Cheetahs
‘Te veel, te gou van Cheetahs verwag’